|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **2.** |

|  |  |
| --- | --- |
| **Előterjesztő:** | Bulcsu László, a Közgyűlés alelnöke |
| **Tárgy:** | Tájékoztató a Nemzeti Agrárgazdasági Kamara Hajdú-Bihar Vármegyei Szervezetének 2024. évi tevékenységéről, aktuális feladatairól, valamint a vármegye növénytermesztésének helyzetéről |
| **Mellékletek:** | Előterjesztés melléklete:  A Nemzeti Agrárgazdasági Kamara Hajdú-Bihar Vármegyei Szervezetének 2024. évi beszámolója |
| **Készítette:** | Somlyai-Ozsváth Laura Katalin |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Hajdú-Bihar Vármegye Önkormányzata kiemelt figyelmet fordít a vármegye mezőgazdaságának helyzetére, így az idei évi üléstervében is szerepel ezen téma napirendi pontként történő megtárgyalása. A napirend előkészítése kapcsán előzetesen megkeresésre került a Nemzeti Agrárgazdasági Kamara Hajdú-Bihar Vármegyei Szervezete (továbbiakban: vármegyei NAK), akiktől az előterjesztés mellékletét képező, a következő szerkezetű tájékoztató érkezett:

**I.**

**Kamarai tevékenységek**

Részletesen bemutatásra kerül a kamarai önkormányzatiság működése, mely szerint jelenleg   
32 874 fős tagsággal rendelkezik a Nemzeti Agrárgazdasági Kamara Hajdú-Bihar Vármegyei Szervezete, amelynek 70%-a őstermelő. A 2024 decemberében lebonyolításra került vármegyei küldöttgyűlésen új vármegyei alelnök és országos küldött megválasztására került sor, illetve új vármegyei küldött személyéről is döntöttek.

A vármegyei elnökség végzi többek között a földbizottsági feladatok ellátását, döntéseiket pedig a Települési Agrárgazdasági Bizottságok (továbbiakban: TAB) vezetőségi tagjainak ajánlásai alapján hozzák. A Hajdú-Bihari földforgalmi ügyek számát 2020-tól az alábbi táblázat szemlélteti:

|  |  |  |  |  |  |  |
| --- | --- | --- | --- | --- | --- | --- |
| **Hajdú-Bihar vármegyei földforgalmi ügyszámok 2020 – 2025** | | | | | |  |
| **Megnevezés** | **2020** | **2021** | **2022** | **2023** | **2024** | |
| Adásvételi szerződések (db) | 3 073 | 3 333 | 3 365 | 3 127 | 3 230 | |
| Csereszerződés (db) | 127 | 167 | 138 | 98 | 127 | |
| Elővásárlás (db) | 130 | 191 | 209 | 202 | 88 | |
| Zártkerti adásvételi szerződések (db) | 870 | 833 | 868 | 889 | 841 | |
| Megtagadó állásfoglalás (db) | 21 | 35 | 45 | 32 | 32 | |

Továbbá a TAB vezetőségi tagok segítettek a mezőgazdasági járművek közlekedését korlátozó útszakaszok felmérésében, valamint a gabona tárolókapacitás és készlet felmérésben is.

A tájékoztatóban a vármegyei szintű nyilvántartások, okmányhitelesítési tevékenység, a vármegyei szakmai osztályok és Vármegyei Agrárkoordinációs Munkacsoportok, Vármegyei Aratási- és Betakarítási Koordinációs Bizottság 2024. évi munkája is bemutatásra kerül.

Az Országos Jégkármérséklő Rendszer keretében a 2024-es évben Hajdú-Bihar vármegyében 56 darab talajgenerátor működött, melyből 14 automata és 42 manuális.A 2024-es év a hetedik üzemelési éve volt a jégkármérséklő rendszernek, ami szinte a legnagyobb kihívás elé állította a rendszer üzemeltetését, mivel még a korábbi évekhez képest is szélsőségesebben alakult az időjárás.

A fentiek mellett a vármegyei NAK szakképzési feladatok ellátását is biztosította a tájékoztató szerint a következő területeken:

* szakképzéssel kapcsolatos hatósági feladatkörébe tartozik a duális képzőhelyek nyilvántartásba vétele és hatósági ellenőrzése;
* pályaorientációval összefüggő feladatok ellátása;
* szakmai és ágazati alapvizsgákkal kapcsolatos feladatok ellátása;
* felnőttképzési feladatok ellátása.

A társadalmi felelősségvállalás részeként a Magyarok Kenyere – 15 millió búzaszem programban 2024-es évben is aktívan részt vett a vármegyei NAK a búzagyűjtés folyamatában. Összességében 309 adományozó 40 739 kg búzaadománnyal járult hozzá a kezdeményezéshez, továbbá pénzadományok is érkeztek és vármegyei vállalkozások is aktív szerepet vállaltak az előző évekhez hasonlóan. A vármegyében maradt több, mint 20 tonna liszt Hajdú-Bihar vármegyei segélyszervezetek számára került átadásra.

A vármegyei NAK kapcsolatrendszerét, partneri együttműködéseit tekintve részletes bemutatás történik a tájékoztatóban. Az alábbi szervezetekkel folyamatos több éve fentálló együttműködéseket tart fenn a Kamara:

* Debreceni Egyetem;
* Hajdú-Bihar Vármegye Önkormányzata;
* Hajdú-Bihar Vármegyei Kormányhivatal;
* Hajdú-Bihar Vármegyei Kereskedelmi és Iparkamara.

2024-es évben számos agrár rendezvény és szakmai program került lebonyolításra, amelyben egyaránt voltak térségi, vármegyei és országos szintű alkalmak is.

A 2024-es évben bővült a falugazdász hálózat országosan 170 új munkavállalóval, Hajdú-Bihar vármegyében 15 fővel, így 1 fő vármegyei főfalugazdász, 5 fő körzetvezető falugazdász és 53 fő falugazdász alkotta 2024-es évben a vármegyei hálózatot.

Az eddigiekben ellátott feladatok mellett új tevékenységekkel (pl.: elektronikus gazdálkodási napló vezetés, Területi Monitoring Rendszer (TMR) ellenőrzéseiben való közreműködés, erdőgazdálkodás terén nyújtott szolgáltatások bővítése, stb.) is bővült a falugazdászok munkája a gazdák megnövekedett adminisztrációs terheinek mérséklése céljából, amely tevékenységekből és változásokból adódó többlet feladatok részletesen kifejtésre kerülnek.

**II.**

**Vármegye növénytermesztése**

2024-es évben a vetésterületek csökkenése figyelhető meg mind országosan, mind vármegyei szinten az őszi kalászosok esetében. Ez alól kivétel az őszi árpa és a zab vetésterülete; országosan növekedett, de vármegyénkben a más őszi kalászosokhoz hasonlóan területcsökkenés tapasztalható.

* az őszi káposztarepce vetésterülete drasztikusan, 53%-ra esett vissza 2023-hoz képest ellentétben az országos 8%-os eséshez viszonyítva;
* a csemegekukorica és a zöldborsó vetésterülete is csökkent;
* a cukorrépa területek vármegyei szinten csökkentek, azonban országos szinten növekedtek;
* a kukorica területek 1%-os növekedése nem számottevő, a napraforgó területe stagnált, országosan és vármegyei szinten is;
* a szója azonban erős kiugrást mutat, mely országosan kétszeres, vármegyénkben négyszeres mértékben nőtt az előző évhez viszonyítva;
* továbbá a kvázi nem termelő területek növekedése figyelhető meg, egyrészt a piaci hatások eredményeként, de főként az AÖP (Agro-Ökológiai Program) feltételeinek teljesítéséből fakadóan.

Az egyes növénykultúrák termései az alábbiak szerint alakultak 2024-es évben:

* Kalászosok: mind mennyiségben és minőségben elmaradnak az előző évhez képest, amelynek fő oka a száraz tél és tavasz, valamint az érésidő végén érkezett csapadék.

Az ősziárpa az egyetlen kalászos növény, amely többet termett a tavalyi évnél és átlagosan jó minőségű volt.

Az őszi búza termés átlagok jó-közepes eredményeket hoztak, gond a minőségi paraméterek esetében volt.

* Napraforgó esetében az új napraforgó hibrid megjelenésével új gombabetegség jelent meg, mely fertőzés munkagépekkel terjeszthető, emiatt is indokolt a vetésforgó betartása a napraforgónál. A kánikulát és a csapadékszegény időjárást a napraforgó viszonylag jól tűri, de 2024. terméskiesést okozott.
* Kukorica: Termésmennyisége nagyon változó volt a vármegyében 2-10 tonna/hektár között mozgott, aminek fő oka a júliustól kezdődő csapadékhiány miatti fejlődés ütemének visszaesése volt.
* Burgonya: az aszályos időszakhoz képest a burgonya aránylag megfelelő hektáronkénti átlagot és minőséget termett, annak ellenére, hogy a gumók fejlődése különösen érzékeny a vízhiányra.
* Szója: Az aszály hatása jelentős termésveszteséghez vezetett.

Ezenkívül a 2024. június 1.-ei jégesőt okozó szupercella miatt a vármegyében 5500 – 6000 ha-on jelentettek kárigényt kalászosok, kukorica és napraforgó területek vonatkozásában.

A tájékoztatóban a növénytermesztéshez kapcsolódó országos statisztikák (Agro-Ökológiai Program; export adatok, valamint input anyagok és termelőeszközök árak alakulása) bemutatására is sor került.

Kérem a közgyűlést a határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 18. § (1) bekezdés c) pontjában foglaltakra figyelemmel

1./ elfogadja a Nemzeti Agrárgazdasági Kamara Hajdú-Bihar Vármegyei Szervezetének 2024. évi tájékoztatóját a szervezet tevékenységéről, aktuális feladatairól, valamint a vármegye növénytermesztésének helyzetéről.

2./ A közgyűlés felkéri elnökét, hogy határozatáról a Nemzeti Agrárgazdasági Kamara Hajdú-Bihar Vármegyei Szervezetét tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2025. április 11.

**A határozati javaslat elfogadása egyszerű többséget igényel.**

Debrecen, 2025. március 21.

**Bulcsu László**

**alelnök**

Az előterjesztés a törvényességi követelményeknek megfelel:

Dr. Dobi Csaba

jegyző